Politiet leder efter gerningsmanden, der beskrives som afrikansk af udseende og 20-25 år gammel.

En mand blev torsdag aften udsat for et tilsyneladende umotiveret knivoverfald, da han var ude at gå tur i Hjørring.

Det skriver Ekstra Bladet.

Den 42-årige mand var ude at gå aftentur, fordi han døjer med dårlig ryg. På turen henvendte en mand af afrikansk udseende sig til den 42-årige.

- Manden bad om en cigaret. Da han ikke fik cigaretten, trak han en kniv og stak offeret i låret, siger vagtchef Poul Fastergaard fra Nordjyllands Politi til Ekstra Bladet.

Tyder ikke på, at de kendte hinanden

Ifølge politiet tyder det ikke på, at de to implicerede kendte hinanden i forvejen. Overfaldet fandt sted på Norgesvej ved Holmegårdsskolen i Hjørring.

Politiet leder nu efter gerningsmanden, der beskrives som afrikansk af udseende, 20-25 år gammel, 170-175 centimeter høj og almindelig af bygning. Han havde en mørk jakke eller dunjakke på og mørke cowboybukser.

Borgere, der har oplysninger i sagen, skal ringe til politiet på 114.